****

**โรงพยาบาลราชวิถี จัดการอบรมเชิงปฏิบัติการ** **EOD (Eye and Organ Donation) Leadership ครั้งที่ 1**

**มุ่งขับเคลื่อนการรับบริจาคและปลูกถ่ายอวัยวะและดวงตาในประเทศไทยให้ยั่งยืน**

**กรมการแพทย์ โดย ศูนย์ความเป็นเลิศทางการแพทย์ด้านการปลูกถ่ายอวัยวะ โรงพยาบาลราชวิถี** จัดโครงการอบรมเชิงปฏิบัติการ ในหัวข้อ “EOD (Eye and Organ Donation) Leadership” ครั้งที่ 1 ประจำปี 2568 ระหว่างวันที่ 25-27 มิถุนายน 2568 ณ โรงแรม เดอ ไพร์ม รางน้ำ กรุงเทพมหานคร เพื่อสร้างเครือข่าย และแรงบันดาลใจแก่แพทย์ที่ปฏิบัติงานรับบริจาคอวัยวะ ดวงตา เพิ่มทักษะภาวะผู้นำ บริหารจัดการ การสื่อสารให้เกิดการเปลี่ยนแปลงขององค์กร พัฒนาเทคนิคการประสานงานกับสหสาขา และภาคีเครือข่าย

**นายแพทย์ทวีศิลป์ วิษณุโยธิน อธิบดีกรมการแพทย์** กล่าวว่า การดำเนินงานด้านการรับบริจาคอวัยวะในประเทศไทยมีการพัฒนาอย่างต่อเนื่อง โดยกระทรวงสาธารณสุข ได้มีนโยบายส่งเสริมผลักดันการรับบริจาคและปลูกถ่ายอวัยวะ ดวงตา ผ่านทางระบบบริการสุขภาพ (service plan) สาขารับบริจาคและปลูกถ่ายอวัยวะ และสาขาตา มีกลยุทธในการจัดตั้งศูนย์รับบริจาคอวัยวะ ดวงตา ในโรงพยาบาลศูนย์ โรงพยาบาลทั่วไป ทั่วประเทศ และใช้มาตรการค้นหาผู้บริจาคเชิงรุก ทำให้จำนวนผู้บริจาคอวัยวะสมองตายและผู้บริจาคดวงตาที่เสียชีวิตเพิ่มมากขึ้นอย่างชัดเจนในช่วง 10 ปีที่ผ่านมา ส่งผลให้มีผู้ป่วยที่ได้รับการปลูกถ่ายอวัยวะเพิ่มขึ้นเป็น 1,000 รายต่อปี และผู้ป่วยได้รับการปลูกถ่ายกระจกตาเพิ่มขึ้นเป็น 1,700 รายต่อปี แต่ยังมีผู้ป่วยอีกจำนวนมากที่ยังรอคอยอวัยวะ ดวงตา เพื่อการปลูกถ่าย ข้อมูล ณ วันที่ 30 เมษายน 2568 มีผู้ป่วยลงทะเบียนรอรับอวัยวะจำนวน 7,606 ราย และผู้ป่วยลงทะเบียนรอรับดวงตาจำนวน 12,518 ราย กรมการแพทย์ โดยศูนย์ความเป็นเลิศด้านปลูกถ่ายอวัยวะ โรงพยาบาลราชวิถี ได้จัดโครงการที่สอดคล้องกับยุทธศาสตร์และเข็มมุ่งของ Service Plan สาขาการรับบริจาคและปลูกถ่ายอวัยวะ เป็นผู้รับผิดชอบหลักในการจัดโครงการอบรมให้ความรู้ทางวิชาการ เพิ่มทักษะการปฏิบัติ เครือข่ายให้กับโรงพยาบาลในเขตสุขภาพ ได้แก่ โครงการอบรมเชิงปฏิบัติการพัฒนาเครือข่ายการรับบริจาคอวัยวะในส่วนภูมิภาค โครงการเครือข่ายวิชาการปลูกถ่ายไตในเขตสุขภาพ ความร่วมมือทางวิชาการแพทย์เยี่ยมเครือข่ายโรงพยาบาลปลูกถ่ายไต โครงการอบรมเชิงปฏิบัติการพัฒนาทีมผ่าตัดนำไตออกจากผู้บริจาคสมองตาย โดยจัดมาตั้งแต่ปีงบประมาณ พ.ศ. 2559 ต่อเนื่องมาจนถึงปัจจุบัน

**นายแพทย์จินดา โรจนเมธินทร์ ผู้อำนวยการโรงพยาบาลราชวิถี** กล่าวต่อว่า การรักษาด้วยการผ่าตัดปลูกถ่ายอวัยวะ ดวงตาเป็นวิธีการรักษาที่ช่วยต่อชีวิตใหม่ให้แก่ผู้ป่วยที่รอคอยอวัยวะ ดวงตา ช่วยเพิ่มอัตราการรอดชีวิตให้แก่ผู้ป่วยอวัยวะวาย อาจเป็นทางรอดเดียวในผู้ป่วยที่มีภาวะหัวใจวาย ปอดวาย หรือตับวายระยะสุดท้าย สำหรับผู้ป่วยโรคไตวายเรื้อรังระยะสุดท้าย การปลูกถ่ายไตเพิ่มอัตราการรอดชีวิตและคุณภาพชีวิตได้สูงกว่าเมื่อเปรียบเทียบกับการฟอกเลือดหรือล้างไตทางช่องท้อง การปลูกถ่ายกระจกตาช่วยแก้ไขภาวะกระจกตาพิการ ตาบอด ทำให้ผู้ป่วยกลับมามองเห็นได้ ผู้ป่วยที่ได้รับการปลูกถ่ายอวัยวะ กระจกตา จึงสามารถกลับมาใช้ชีวิตได้ใกล้เคียงปกติ มีคุณภาพชีวิตที่ดีขึ้น กลับมาทำงานเป็นประโยชน์ต่อตนเอง ครอบครัว สังคม และประเทศชาติ การบริหารจัดการ พัฒนากระบวนการ รวมถึงพัฒนาศักยภาพบุคลากรที่มีส่วนเกี่ยวข้องในการดำเนินงานด้านรับบริจาคอวัยวะ ดวงตาจึงเป็นปัจจัยสำคัญที่จะเพิ่มจำนวนผู้ป่วยเสียชีวิตที่มีแนวโน้มเป็นผู้บริจาคอวัยวะและดวงตาได้ นอกจากนี้ยังสามารถต่อยอดการพัฒนาด้านการศึกษา การวิจัย สร้างศักยภาพแก่บุคลากรในระบบการแพทย์และสาธารณสุขไทย ทั้งนี้ กรมการแพทย์ เป็นกรมวิชาการของกระทรวงสาธารณสุขในด้านการรักษาทางการแพทย์และฟื้นฟูสุขภาพ โดยพัฒนาเทคนิควิชาการเพื่อสนับสนุน ส่งเสริม นิเทศ ฝึกอบรม ยกระดับขีดความสามารถ ในการใช้เทคโนโลยีในระบบงานบริการ สาธารณสุข เพื่อเพิ่มประสิทธิภาพของการบริการ ศูนย์ความเป็นเลิศทางการแพทย์ด้านการปลูกถ่ายอวัยวะโรงพยาบาลราชวิถี จึงได้จัดโครงการอบรมเชิงปฏิบัติการ ในหัวข้อ “EOD (Eye and Organ Donation) Leadership” ขึ้น เพื่อสร้างเครือข่าย และแรงบันดาลใจแก่แพทย์ที่ปฏิบัติงานรับบริจาคอวัยวะ ดวงตา เพิ่มทักษะภาวะผู้นำ บริหารจัดการ การสื่อสารให้เกิดการเปลี่ยนแปลงขององค์กร พัฒนาเทคนิคการประสานงานกับสหสาขา และภาคีเครือข่าย ซึ่งโครงการดังกล่าวตอบสนองยุทธศาสตร์ที่ 1 และยุทธศาสตร์ที่ 2 ของกรมการแพทย์ คือสร้างความเข้มแข็งเครือข่าย บริการและวิชาการทางการแพทย์ และสาธารณสุขของประเทศ พัฒนาระบบการดูแลสุขภาพแบบ ครบวงจรอย่างไร้รอยต่อ (Seamless Comprehensive Health Care) รวมทั้งยุทธศาสตร์ที่ 2 ของโรงพยาบาลราชวิถี พัฒนาการบริการทางการแพทย์ที่เป็นเลิศและสมคุณค่า (Excellent Service) #กรมการแพทย์ #โรงพยาบาลราชวิถี - ขอขอบคุณ - 25 มิถุนายน 2568